safouaneb/arywiki huggingface dataset:
لاوتسو

لاوتسو ولّا لاوتزو ولّا لاوتزي فيلسوف شينوي نص ؤسطوري و كاتب ديال طاو تي تشينڭ، لي كيتّعتابر واحد من النصوص لمؤسسين ديال الطاوية، معا كتاب جوانڭ تزي. السمية ديالو كاتعني "لاستاد لكبير". اغلبية د الدارسين ليوم كيعتابرو بلي التفاصيل د حياتو غير تلفيق تدار من بعد، و بلي لكتاب غالباً كان نتيجة ديال تعاون د عدد ديال لكتّاب. الروايات التقليدية كاتڭول بلي سميتو "لي ار" و تزاد ف لقرن 6 قبل لميلاد ف دولة تشو ف لفترة د الربيع و لخريف ف الشينوا (ج. 770 تال ج. 480 ق. م). كان خدّام ارشيڤيست ف لقصر د سلالة دجو ف مدينة وانڭتشينڭ (دابا لوويانڭ)، و تلاقى معا كونفوشيوس مرة و تار لاعجاب ديالو، و كتب الطاو تي تشانڭ ف ڭلسة وحدة و من بعد غبر ف لبراري د غرب الشينوا. كيتّعتابر لاوتسو شخصية محورية ف التقافة د الشينوا، و لمؤسس ديال الطاوية. كان كيتمجّد ب عتيبارو الجد ديال سلالة طانڭ (حكمات مابين عوام 618 و 907)، و ف الشينوا ديال دابا كيتّعتابر هوّ اول واحد كانت كنيتو "لي". ف شي مداهب ديال الطاوية، لبودية الشينوية، لكونفوشيوسية و الديانة الشعبية د الشينوا كيتّعتاقد بلي ولّى عيساوي خالد ماكيموتش. كاينين اتباع ديال الطاوية كيعتاقدو بلي الطاو تي تشينڭ هوّ لاڤاطار، على شكل كتاب، ديال الرب لاوجون، واحد من لارباب التلاتة النقيين عند الطاويين، ولايني اغلبية ماكيعتاقدوش ب هادشي. كتاب طاو تي تشينڭ كان عندو تاتير عميق على لحاراكات الدينية ف الشينوا و على لفلاسفة الشناوا لي بانو موراه، لي علّقو عليه، شكرو فيه ولّا نتاقدوه بزاف. ف لقرن 20، لانتقادات النصّية ديال التوارخيا عطات نظريات لي كاتشكك ف لوقت فين بان لاوتسو ولّا حتى لوجود ديالو، و كاتفتارض بلي النص ديال لكتاب ما تالف تال فترة الدولات لمتحاربة (ج. 475 تال 221 ق. م)، و كان منتوج ديال عدد د لكتاتبيا. مصادر. مراجع.
سكوپيا

سكوپيا (بلمقدونية: Skopje ولاّ Скопје - بلالبانية: شكوپي - Shkupi - بالتركية: اوسكوب - Üsküb ولاّ Üsküp)' هي لعاصيما د مقدونيا الشمالية و اكبر مدينا فيها. جات ف الشمال د لبلاد، و تيدوز منها لواد د ڤاردار. سكوپيا عندها تاريخ قديم و كانت موجودا ف لوقت د الرومان، اللي حكموها من لقرن اللول ميلادي. حكموها من بعد دول خرا بحال لبيزانطيين و الدولة لعتمانية و صربيا و يوݣوسلاڤيا. ملي تفككات هاد اللخرانية، و ولاّت مقدونيا الشمالية بلاد مستاقلة ف 1991، كانت سكوپيا هي لعاصيما ديالها. تيسكنو ف سكوپيا دابا شويا كتر من نص مليون د الناس، و فيها مطار دولي، اللي هو اكبر واحد ف لبلاد.
لقرن 21

لقرن 21 هوّ قرن د الزمان لي بدا ف 1 يناير 2001 و غادي يسالي ف 31 دجنبر 2100، على حساب التقويم لميلادي. و هوّ لقرن لي كاينين فيه دابا. هوّ لقرن اللول ف لالفية التالتة. هاد لقرن تميّز ف بديتو ب الطلوع ديال لقتيصاد لعالمي و لاستهلاكية ديال لعالم التالت، ف لوقت لي الشركات د لپريڤي تزادو، و لمخاوف من لارهاب خداو معالم جديدة مور هجمات 11 شتنبر 2001 ف ميريكان. التدخّول ديال الناطو ف افغانيستان و التحالوف لي قادتو لميريكان ف لعراق ف لبدية د عوام 2000، زيادة على الطيحة ديال عدد د لانظمة ف ربيع الشعوب ف لبدية د عوام 2010، ادّاو ل نتائج متباينة ف لعالم لعربي، منها حروب اهلية و عدم استقرار سياسي. ف لبدية د عوام 2020، تزادو لحروب ف لعالم، بحال الجتياح الروسي د ؤكرانيا و حرب غزة. ف نفس لوقت لحرب على لادروڭ ستامرّات، ب تركيز على لمكسيك و امريكا اللاتينية. لميريكان بقات كاتّعتابر لقوة لعظمى لوحيدة ف لعالم، ولايني الشينوا ولّات كاتّشاف قوة عظمى طالعة. ف 2022، 45% د السكان د لعالم كانو عايشين ف دولة "فيها شي شكل ديال الديموقراطية"، ولايني غير 8% عاشو ف "ديموقراطية كاملة". لامم لمتحدة كاتّوقّع بلي قبل 2050 التلتين ديال سكان لعالم غادي يكونو عايشين ف لمدون. لقتيصاد لعالمي كبر من 42 تريليون دولار ف عام 2000 ل 101 تريليون دولار ف 2022، ولايني كاينين قتيصادات لي كبرو و وحدين خرين تكمّشو. لمفعول ديال التبدال د لمناخ و طلوع لمستوى د لبحر فاقم لازمة لايكولوجية، و 8 د لڭزاير غرقو مابين 2007 و 2014. ف اللخر د عام 2019، تنتاشرات جايحة كوڤيد 19 ف لعالم كامل، و تسببات ف 7 مليون وفاة مسجّلة، و 18، 2 تال 33، 5 مليون وفاة على حساب التقديرات، و جمّكات بشكل كبير لقتيصاد لعالمي، و تسببات ف اكبر ركود قتيصادي من الركود لكبير ف عوام 1930. الجايحة بصمات عيمان 2020 و 2021، و بقات كاتّعتابر ازمة صحية عالمية تال ماي 2023. بسباب الزيادة لكبيرة ديال عدد لپورطابلات ب انتيرنيت، بحال السمارتفونات لي ولّاو متوفّرين ف لعالم كامل من لبدية د عوام 2010، كتر من التلتين ديال لبشري كان عندهم اكصي ل انتيرنيت ف 2023. بعد نجاح لپروجي د الجينوم د بنادم، الصيكونصاج د الدنا ولّى متوفّر و رخيص. و وقعو تطوّورات كبار ف التعقيد ديال الدكا الصطيناعي، و اهم لمساهمات جاو من عند شركات، جامعات و لابوّات ميريكانية. لابحات د لفضاء تسارعو ف عقد 2020، و لميريكان كانت مسيطرة ف الستيكشاف د لفضاء، ب طيكنولوجيات و مشاريع بحال طيليسكوپ دجيمس ويب، هيليكوپطير اينجينوويتي، لبوابة د لقامار، و برنامج ارطيميس.
جان جاك روسو

جان جاك روسو (مزيود ف 28 يونيو 1712، توفى ف 2 يوليوز 1778) فيلسوف (فيلوزوف)، كاتب و كومپوزيتور د لموسيقى جونيڤي. لفلسفة السياسة ديالو اتّرات ف التطوّور ديال لفترة د الضواو ف ؤروپا كاملة، ف التورة لفرانساوية، و ف لفكر السياسي، لاقتصادي و التعليمي لعصري. لمقالة ديالو خيطاب على اللامساواة "Discours sur l'origine et les fondements de l'inégalité parmi les hommes" كاتحاجج بلي لمْلك لخاص هوّ السباب ف اللامساواة، و مقالة لكونطرا ليجتيماعي "Du contrat social؛ ou، Principes du droit politique" كاتعطي معالم ديال الساس د نظام سياسي عندو مشروعية. هاد لمقالات بجوج كيتّعتابرو عمايد ديال لفكر ليجتيماعي و السياسي. روايتو الشاعرية جولي ولا هيلواز الجديدة "Julie ou la nouvelle Héloïse" (1761) كانت مهيمّة ف تطوور لحاراكة قبل الرومانسية و الرومانسية ف التعاويد. مقالتو التعليمية اميل، ولا على التعليم "Émile، ou De l’éducation" (1762) كاتهضر على لبلاصة د لفرد ف لمجتمع. لكتابات لؤطوبيوڭرافية ديال روسو، بحال لاعترافات "Confessions" لي كمّلو ف 1770 و تّنشر مور لموت ديالو، اسّسات لؤطوبيوڭرافيا لعصرية، و كتابو لي ماكملش احلام ديال لمساري بوحدو "Les Rêveries du promeneur solitaire" (تّكتب مابين 1776 و 1778) هوّ ميتال ديال الشاعرية ف لاداب د لقرن 18، و كيركّز على الداتية و التامّول ف الداخل د لواحد لي ميّزات من بعد لكتابة لادابية لعصرية.
أكيهيطو

اكيهيطو (؛ مزيود ف طوكيو ف 23 دجنبر 1933) كان هو لامبراطور نمرة 125 ديال الجاپون على حساب الترتيب التقليدي د لخلافة، و حكمها من 1989 ل 2019. تزوج ب ميتشيكو ف 1959 و عندو معاها 3 د الدراري، و هوما لامبراطور لحالي ناروهيطو، ولي لعهد فوميهيطو، امير د اكيشينو، و لاميرة السابقة ساياكو. خدا اكيهيطو منصب لامبراطور فاش مات باه هيروهيطو (لمعروف دابا ف الجاپون ب لامبراطور شووا) ف 7 يناير 1989. ف 30 ابريل 2019، قرر اكيهيطو باش يعتازل من لعرش ل اسباب صحية، و من ديك الساعة ولاّ ولدو ناروهيطو لامبراطور الجديد. حياتو. اكيهيطو كان لخامس ف ولاد لامبراطور شووا و لامبراطورة كوجون، و الدري اللول مور 4 د لبنات. ف لحرب لعالمية الجاوجة، مشى معا صحابو ف لقراية ل نيكّوو تا ستسلمات الجاپون و سالات لحرب. ف 1952، تدارت على قيبالو حفلة ديال بلوغ الرشد لي ولّى فيها رسميا ولي لعهد، و بدا كيمارس مهام رسمية. لعام لي موراه مشى ل لندن باش يحضر ل مراسم تتويج لماليكة اليزابيط التانية، و كانت هادي الرحلة اللولة ديالو برّا الجاپون. ف 1956 كمّل الدراسة الجامعية ديالو. ف ابريل 1959، تجوج ب ميتشيكو شوضا، لي كانت مرا عادية من الشعب. كان لعرس ديالهم اول عرس امبراطوري كيدوز ف التلفازة، و شافوه 15 مليون واحد. ف يناير 1989، ولّى اكيهيطو امبراطور مور لموت ديال بّاه، و حفل التتويج ديالو تدار ف 1990. حاول اكيهيطو باش يخلي لفاميلة لامبراطورية قرب للشعب، و زار جميع لعمالات 47 ديال الجاپون و عدد ديال لݣزاير لي تابعين ليها. كان عندو هتيمام كبير ب لحياة الطبيعية و لحفاظ عليها، و ب التاريخ د لعالم.
جان پول سارتر

جان پول شارل ايمار سارتر (مزيود ف 21 يونيو 1905، توفى ف 15 ابريل 1980) كان فيلسوف، كاتب مسراحي و روائي، سيناريست، ناشط سياسي، بيوڭرافيست و ناقد ادابي فرانساوي. كيتّعتابر سارتر من ابرز لفلاسفة لفرانساويين و لماركسيين ف لقرن 20، و من بين اهم لوجوه ديال لفلسفة لوجودية (و لفينومينولوجيا). خدمتو اتّرات ف الصوسيولوجيا، النظرية د النقد، النظرية لمور كولونيالية، و الدراسات لادابية. ف 1964، تعطات لو جايزة نوبل د لاداب، ولايني رفضها ف لبدية و ڭال بلي ديما كايرفض التشريفات الرسمية حيت "لكاتب ماخاصوش يخلي راسو يتحوّل ل مؤسسة". سارتر كان داير علاقة مفتوحة معا لفينميميست و لفيلسوفة لوجودية سيمون دو بوڤوار. بجوج تحدّاو التقاليد و لانتظارات التقافية و لاجتماعية لي ترباو عليها، و لي عتابروها "بورجوازية"، سوا ف الستيل د لحياة ولا التفكير. واحد من الطيمات لي ولّاو اساسيين ف لخدمة اللولة ديال سارتر، هوّ الصراع مابين لكونفورميطي (ب لعربية "امتثال") لي عندها تاتير ستيبدادي و تدميري على الروح د بنادم من جيهة، و لوجود لاصيل (يعني لواحد يكون على طبيعتو ماشي كيما بغاوه لخرين) من جيهة خرة. هاد الطيم كيبان ف كتابو لوجود و اللاوجود ("L'Être et le Néant"). التقديم للفلسفة د سارتر ف كتابو لوجودية راها انسانية ("L'existentialisme est un humanisme") كان تعرض ف لاصل على شكل محاضرات.
سيما شيان

سيما شيان (مزيود ف ج. #تحويل، توفى ف ج. 86 ق. م) كان توارخي شينوي لي عاش ف لبدية ديال سلالة هان. كيتّعتابر لاب ديال علم التاريخ الشينوي على ود خدمتو على شيجي (ولّا "التسجيلات ديال التوارخي لكبير")، اللول من بين 24 توارخ تقليديين د الشينوا، و لي كيكوڤري 2000 عام ديال التاريخ د الشينوا من لامبراطور الصفر لاسطوري و تاسيس اول دولة شينوية، تال لحكم ديال لامبراطور وو د سلالة هان، لي عاش سيام ف لفترة ديالو. ب عتيبارو اول تاريخ كوني عند الشناوا لقدام، هاد لخدمة بقات كاتّعتابر موضيل ديال التاريخ الرسمي عند السلالات لي جاو من بعد ف لمجال التقافي ديال شرق اسيا (سينوسفير) تال لقرن 20. بّات سيما شيان، سيما طان، هوّ اللول لي حطّ لفكرة ديال مشروع طموح د لكتابة د التاريخ د الشينوا كامل، ولايني قبل لموت ديالو يالله قدر يدير شي بلانات بساط ف لواساخ. مور لوفاة د بّاه، شيان ورت لمنصب ديالو كـ توارخي د لقصر لامبراطوري، و كان مصمم باش يكمّل لخدمة على لحلم ديال بّاه ب تاليف عامال ملحامي ديال التاريخ. ف 99 ق. م، طاح شيان ضحية ديال لافير د لي لينڭ، لي كان جينيرال شينوي تّعتابر مسؤول على هزائم ف حملات عسكارية ضد كونفيديرالية شيونڭنو. حيت شيان دافع على لينڭ، تحّكم عليه باش يختار اما لاعدام ولّا لخصيان (تحياد لخصيات)، و ختار لعقاب اللخر باش يقدر يكمّل خدمتو. وخا "شيجي" هوّ لعامال باش تّشهر، كاينين اعمال خرين بقاو تال دابا لي كيبيّنو بلي كان شاعر و كاتب موهوب، و كان عندو دور كبير ف لمصاوبة ديال تقويم طايتشو لي تخدّم رسمياً من 104 ق. م. سيما كان واعي مزيان ب لاهمية د خدمتو للاجيال الجاية، و علاقتها معا لمعاناة الشخصية ديالو. ف لمؤخرة د شيجي، قارن كتابو على التاريخ لكوني د الشينوا معا لكلاسيكيات ديال زمانو، بحال ڭيويو ديال زوو شيومينڭ، لي صاو ديال شو يوان، و لفن د لحرب ديال سون بين. و كتب بلي جميع هاد لكتاتبيا عاناو من مصايب على لمستوى الشخصي قبل ما يكمّلو لخدمة لكبيرة د حياتهم. سيما شيان من بين الناس لي مرسومين ف وو شوانڭ پو لي هوّ كتاب مطبوع دارو لفنان دجين ڭوليانڭ ف 1694. مصادر. مراجع.
عين

لعين هي واحد لعضو د لحسان كيخلي الكائن الحي يستقبل المعلومات د الشوفان. كاتلتاقط الضو و كتحولو ل نبضات كهروكيماوية ف الخلايا العصبية. هي جزء من الجهاز د الشوفان ديال الكائن الحي. عند الكائنات المطورة، العين هي واحد النضام د الشوفان معقد كيجمع الضو من المحيط لبرّاني، و كيضبط الشدة ديالو على طريق القزحية، و كيركزو من خلال مجموعة ديال اللونتيات لي قابلة للتعديل باش تكوّن تصويرة، و من بعد كتحوّل هاد التصويرة ل مجموعة ديال السينيالات د التريسينتي، و كتصيفط هاد السينيالات للدماغ عبر مسارات عصبية كتربط العين على طريق العصب د الشوفان ب القشرة د الشوفان و مناطق خرى ف الـدماغ. العيون لي عندها قدرة د التمييز موجودة ف عشرة ديال الشكال مختالفة، و كتصنف ل عيون مركبة و عيون بسيطة (مامركباش). العيون المركبة كتكوّن من بزاف ديال الوحدات الصغيرة د الشوفان، و كاينة بزاف عند لبخوش و القشريات. اما العيون البسيطة فا عندها لونتي وحدة كتركز الضو على الشبكية باش تكوّن تصويرة وحدة. هاد النوع ديال العيون منتاشر عند لبزوليات، بحال بنادم. ابسط نواع العيون هي العيون الحفرية. هي عبارة على بقع عينية لي تقدر تكون ف واحد الحفرة باش تنقص من زاوية الضو لي كيدخل و كياتر عليها، و هادشي كيخلي الكائن الحي يعرف الزاوية لي جاي منها الضو. العيون كتمكن من بزاف ديال وضائف الاستجابة للضو لي مستاقلة على الشوفان. عند الكائنات لي عندها عيون معقدة كتر، الخلايا العقدية الحساسة للضو ف الشبكية كتصيفط سينيالات عبر السبيل الشبكي الوطائي للنواة فوق التصالبية باش تضبط الايقاع اليومي (الساعة البيولوجية)، و للمنطقة السقفية لقدّامية #تحويل باش تتحكم ف الريفليكس ديال الضو د مومو لعين #تحويل
موسى

موسى (ب لعبرية:מֹשֶׁה - موشي، بلارامية: ܡܘܫܐ - موشا، بليونانية: Mωϋσῆς - مويسيس)، على حساب لاديان لابراهيمية، كان نبي عبري، عتق بني اسرائيل من لعبودية و خرّجهم من مصر. هو اهم نبي ف ليهودية، و كيعتارفو بيه تا لمسيحيين و لمسلمين، حيت مهضور عليه ف التوراة و لقران عند لمسيحيين و ليهود، موسى هضر مع الله و داكشي اللي فتا عليه كتبو و كان هو التوراة د ليهود، اللي داخلا فيها تا "لقوانين د موسى" (10 ديال لوصيات ديال شنو خاص لواحد يدير، بحال دابا ما يقتلش و ما يزنيش و ما يسرقش). ف لاسلام، موسى هو اكتر نبي هضر عليه لقران، مكتوبا سميتو 136 مرة، و كاينا سورة كاملا كاتعاود لقصة ديالو (سورة لقصص). لقصة ديالو. على حساب لاديان اللي كاتامن بيه، بدات لقصة د موسى ف لوقت د مصر د لفراعنة، اللي كانو مستعبدين بني اسرائيل. كان اي ولد عبري تيتولد ف ديك لوقت تيتقتل نيشان، و داكشي علاش ملي تولد موسى، خباتّو مو ف سلة حدا لواد د النيل، فين لقاتو بنت فرعون و قررو يربيوه. كبر موسى ف لقصر د فرعون، اللي ماكانش عارف باللي راه عبري، ولكن واحد النهار قتل واحد من السادة اللي كانو تيعدّبو لعبيد لعبريينن و هرب. من ديك لوقت بدات لمهمة ديالو ديال نبي، و بانو عليه بزاف د لمعجزات، بحال انه شقّ لبحر لحمر مع شعبو، و قدرو يتمشاو فيه (و ملي تبعهم فرعون و لعسكر ديالو رجع لبحر و غرقو)، و رجّع عصا لفعا، و لمصايب لعشرا اللي تسلطو على مصر باش يقنع فرعون يخلي بني اسرائيل يخرجو من لبلاد.
مخ

لمخ ولا الدماغ هو العضو الرئيسي ديال الجهاز العصبي عند الحيوانات عند جميع الكائنات الفقريات (اللي عندها السنسول)، وحتى عند بزاف ديال الحيوانات الافقرية اللي (اللي ماعندهاش السنسول). المخ كاين فالرّاس، وقريب من الحواس بحال العينين. هو اكثر عضو معقّد فالجسم عند الكائنات اللي عندها فقاريات. عند الانسان، القشرة ديال المخ فيها علاين ما بين 14 حتى لـ16 مليار خلية عصبية، والمخيخ فيه ما بين 55 حتى لـ70 مليار خلية عصبية. هاد الخلايا العصبية ولا العصبونات كيربطو بيناتهم المشابك العصبية، وكل خلية كتكون مربوطة مع الاف ديال عصبونات اخرين. هاد العصبونات كيتواصلو مع بعضياتهم عبر واحد الالياف طوال اللي كيتسمّاو المحاور العصبية، اللي كتنقل السيالات العصبية باش توصل لواحد المناطق معيّنة فالدماغ، ولا توصل لواحد النوع محدد ديال الخلايا المستقبلية اللي كاينة ف الجسم. الدماغ هو اللي كيتكلف بالتحكم المركزي فجميع الاعضاء ديال الجسم. وتيسيطر على الجسم كامل حيث كينتج نماذج ديال الحركات العضلية وكينظّم افراز ديال المواد الكيماوية اللي كيتسمّاو الهرمونات. هاد التحكم المركزي كيعطي للجسم القدرة باش يرد الفعل بالزربة وبطريقة منسجمة مع التغيّرات اللي كاتوقع فالمحيط لي هو فيه. باش يكون التحكم دقيق فالسلوك، خاص الدماغ حيث عندو القدرة باش يجمع المعلومات ويحللها من بعد ما تجيه من الحواس. الاناتومي ديال الدماغ. الدماغ هو البنية البيولوجية اللي فيها تعقيدات بزاف فالكائنات الحية اللي كنعرفو، وهاد التعقيد كيدير المقارنة بين الادمغة ديال الكائنات المختالفة شوية صعيبة الا درناها غير على حساب الشكل ديالهم. واخا هاكذاك، كاينين بزاف ديال الحوايج اللي كيتشابهو فيهم الادمغة ديال انواع كثيرة من الكائنات. كاينين ثلاثة طرق كيتكاملو باش نبينو هاد التشابهات: الاصل ديال الدماغ راجع لواحد المرحلة قديمة بزاف فالتاريخ التطوري، مع الظهور ديال الثنائية التماثل (Bilatériens)، وهما كائنات عندهم الجسم متناظر من ليمن وليسر، وهادشي وقع علاين ما بين 550 حتى لـ560 مليون عام. الجد المشترك ديال هاد الكائنات كان عندو جسم على شكل تيو، بحال الدودة، مقسّم لوحدات (segments)، وهاذ الموديل باقِي كيبان فالبنية ديال جميع الكائنات الثنائية التماثل اللي كاينين دابا، من بينهم الانسان. هاد البنية الاساسية ديال الجسم كانت عبارةعلى واحد التيو فيه تيو اخر ديال الهضم اللي كيربط الفم مع المخرج (الشرج)، وفوق منو كاين حبل عصبي فيه عقد عصبية (ganglions) فكل وحدة من لوحدات ديال الجسم، ومن بينهم عقدة عصبية كبيرة فالرّاس كيتسمّى "الدماغ". البلايص لي فالدماغ. فالتشريح العصبي ديال الكائنات اللي عندها حبل شوكي (Chordés)، الدماغ كيتقسم غالباً لخمسة ديال البلايص اللي رئيسية، اللي كيتحددو على حسب التطور ديال الجهاز العصبي اللي كيبدا من الانبوب العصبي (tube neural). هاد المناطق هما: كلا بلاصة من هاد البلايص عندها بنية داخلية معقدة. بعض البلايص بحال القشرة الدماغية (Cortex cérébral) اولا المخيخ (Cervelet) كيكونو مكوّنين من طبقات اللي كيديرو طيّات معوجة (circonvolutions cérébrales)، وهاد الطيّات كيعاونو باش تزيد المساحة ديال القشرة بلا ما يكبر الحجم بزاف، باش يقدر الدماغ يتخبّى مزيان فالجمجمة (boîte crânienne). البلايص لاخرين ديال الدماغ كيتكوّنو من بزاف ديال لي نوايو العصبية (noyaux)، وهما اللي كيشكلو التجمعات ديال الخلايا العصبية اللي خدامين فوظائف خاصة. واخا كاينين تقسيمات واضحة فالتركيب العصبي (structure neurale)، ولكن الا شفنا من ناحية التركيبة الكيميائية (chimie) وطريقة التواصل (connectivité) بيناتهم، غادي نلقاو الالاف ديال البلايص المختالفة اللي ممكن نفرّقوهم فالدماغ ديال الكائنات اللي عندها حبل شوكي.
دم

الدم هو واحد السائل مهم كيدور فالجسم ديال الانسان وݣاع الكائنات الحية اللي فيها العمود الفقري. الدور ديالو هو ينقل المواد اللي الجسم محتاجها بحال الماكلة (المغذيات) والاوكسيجين، وكيخرج الزبل ديال الخلايا بحال ثاني اوكسيد الكربون (CO₂). الدم كيتكوّن من بزاف ديال المكونات، بحال: خلايا ديال الدم الحمرا، وخلايا ديال الدم البيضا، والپلازما، والصفائح الدموية. وكيعتابروه واحد النوع من النسيج الرابط (نسيج ضام). الحرارة العادية ديالو فالجسم هي 37 درجة سيليسوز. الدم كيمثل علاين 8 فالمية من الوزن ديال الجيسم. مثلا، الى كان شي واحد الوزن ديالو هو 60 كيلو، راه عندو علاين 4. 8 كيلو ديال الدم، يعني شي 5 لتر علاين. عند الكائنات اللي فيها العمود الفقري (بحال الانسان)، اغلب الدم كيتكوّن من الپلازما، وهي واحد السائل اللي كيمثل 55% من الدم كامل. الپلازما فيها الما بزاف، بحيث كيشكل 90% منها، وزيد عليهم الپروتينات، والسكار (الݣلوكوز)، والاملاح المعدنية، والهورمونات، وثاني اكسيد الكربون. الپلازما كتخدم بحال وسيلة نقل للزبل اللي كيخرج من الخلايا. الپروتين الرئيسي فيها هو الالبومين، واللي كينظم الضغط فالسائل ديال الدم. انواع خلايا الدم. الخلايا الحمرا فيها واحد الپروتين سميتو الهيموغلوبين، اللي فيه الحديد، وهكدا كيقدر يشد الاوكسيجين وينقلو، ومن بعد يطلقو فانسجة ديال الجسم. ثاني اكسيد الكربون اللي كيتصاوب من بعد عملية التنفس، كيتنقل هو الاخر فالپلازما على شكل بيكربونات. الدم كيدور فالجسم كامل عبر الاوعية الدموية، والقلب هو اللي كيديرو يطّور (يضخّو). عند الكائنات اللي كتتنفس بالرية، الدم اللي خارج من القلب (الدم الشرياني) كيوصل الاوكسيجين للانسجة، ومن بعد الدم اللي راجع (الدم الوريدي) كيجيب ثاني اكسيد الكربون من الخلايا باش يوصلو للرية ويتخرج مع الزفير. الادوار ديال الدم. الدم كيلعب دور كبير ومتنوع فالجسم، وها هما الوظائف الرئيسية ديالو: مكونات ديال الدم. البزوليات. عند البزوليات، الدم كيمثل علاين 7% من الوزن ديال الجسم. الكثافة ديالو كتقرب بزاف من كثافة الما، بحيث كتكون جوايه 1060 كيلوݣرام ف الميترو المكعب، و الما النقي كثافتو 1000 كݣ/م³. الانسان البالغ عندو علاين 5 ايطروات ديال الدم ف الجسم، اللي كيتكوّن من الپلازما و مكونات خرة. الدم فيه ثلاثة ديال الانواع الرئيسية: من ناحية الحجم، الكريات الحمرا كتشكل علاين 45% من الدم، بينما الپلازما كتشكل جوايه 54. 3%، و كريات الدم البيضا غير 0. 7%. الدم، بكل مكوناتو (الخلايا و الپلازما)، كيتبع قوانين ديال السوائل اللي ماكتحترمش قانون نيوتن (سوائل ماشي نيوتونية)، يعني ماكيتصرفش بحال الما العادي ف الحركة و الضغط.
براهيم

براهيم (ب لعبرية: אַבְרָהָם - اڤراهام، بلاتيوپية لقديما: አብርሃም - ابراهام، بلعربية: ابراهيم)، هو النبي اللي تسمّات عليه لاديان لابراهيمية. على حساب هاد لاديان، براهيم كان نبي عبري. ف ليهودية، هو اول واحد اللي قدر يدير علاقة ما بين ليهود و الله. ف لمسيحية، هو لاب ديال لايمان و ديال ڭاع لمومنين بالله ف ڭاع لوقات. ف لاسلام، هضر لقران على النبي براهيم 69 مرة، ف 25 سورة، و هو لقدوة ديال لواحد اللي خاص الناس يكونو بحالو ف كلشي. حتا ف الصلا اللي كادّار خمسا د لمرّات ف النهار، تيصلّيو لمسلمين عليه، و تاتسما الصلا لابراهيمية. براهيم كانو عندو بزاف د لولاد و لحفايد اللي تا هوما كانو انبيا، بحال سماعيل و اسحاق (بجوج ولادو) و يعقوب (لاب ديال بني اسرائيل) و يوسف و موسى و هارون و داوود. براهيم مدفون ف جامع بسميتو (الجامع لابراهيمي)، جا ف لمدينا د لخليل (تا هيا بسميتو، حيت كان تيتسمّا براهيم لخليل) ف فلسطين. نفس لبلاصة مدفونين فيها بزاف د لانبيا لاخرين، و هي مقدسا عند لمسلمين و لمسيحيين و ليهود. لقصة ديالو. لقصة د براهيم تا تقول باللي تولد ف لمدينا د اور، اللي جات ف لعراق ديال دابا. ديك الساعة كانو ڭاع الناس كيعبدو لاصنام، و كيحكم فيهم ماليك ديكتاتور سميتو نمرود. براهيم حارب هاديك لاصنام و بدا تيهرسها، و هو الشي اللي خلا نمرود يبغي يقتلو ولكن ما قدرش. هاجر من موراها لبزاف د لبلدان، و كان تيقول للناس باللي كاين غي اله واحد اللي خلق لعالم. من لقصص لمعروفة ديالو هي ملّي حلم باللي الله قاليه يدبح ولدو سماعيل (اللي كانت عندو 13 لعام) باش يبينلو باللي تيامن بيه. من مورا ما تشاور مع ولدو، اللي تا هو تّافق، مشا باش يدبحو، ولكن الله صيفطلو حولي، و من تما كان لاصل ديال الدبيحة اللي كيديرو لمسلمين كل عام ف لعيد لكبير.
ليمونيات

الليمونيات، ولا الحامضيات (السمية لعلمية "Citrus") هو ݣنس نباتي تابع لـ العائلة السذابية (السمية لعلمية "Rutaceae")، اللي داخلة فـ رتبة الصابونيات (السمية لعلمية "Sapindales")، من بين النباتات اللي كاتدير النوّار. من بين النواع لمعروفين ف هاد لݣنس كاين شجرة الليمون (اللتشين) و شجرة لحامض. الوصف. نباتات هاذ الݣنس شجيرة كبيرة اولا اشجار يتراوح ارتفاعها بين خمسة ميترو ل خمسطاش ميترو. وهي خضرا ديما. الاصل ديال الحامضيات كيرجع لـ شرق اسيا، و خاصة الساحل الجنوبي ديال الشينوا. كيتزرعو بكثرة فـ سواحل البحر البيض المتوسط، من سوريا و فلسطين ف الشرق حتى لـ المغرب و تونس و سپانيا ف الغرب. و فـ المغرب، الحامضيات كتشكل واحد من المحاصيل الرئيسية اللي كيتصدّرو ل اوروپا و كندا. الانتاج. المناطق الرئيسية اللي كيتنتجو فيها الحامضيات كتركّز فـ بلدان البحر البيض المتوسط، و كاين حتى فـ جنوب الشينوا، جنوب لميريكان، جنوب افريقيا، استراليا، المكسيك، و شي بلايص من امريكا الجنوبية. الاستخدامات. الحامضيات كيتستعملو كـ فاكهة كتتاكل مباشرة من بعد ما كتتقشّر، و كيتستعملو حتى فـ منتوجات بحال الكونفيتير و العصائر. الحامضيات معروفة بـ كونها غنية ب ڤيطامين ب. ولايني الليمون كيفقد ڤيطامين ج من بعد ما كتقطع. الحامضيات فيهم فلافونويدات مضادة للاكسدة، و هادو كيتعاونو مع ڤيطامين ج باش ينقصو من احتمال الاصابة ب الكونصير ولا الازمات القلبية، و كيساهمو فـ تقوية العظام و السنان، و كيداويو الجروح.
بودا

سيدارتا ݣاوتاما (بالسانسكريت: सिद्धार्थ गौतम)، لمعروف ب سميت بودا (اللي كاتعني لمنوّر) كان راجل ديال الدين و فيلسوف من لجنوب د اسيا. كيتعتابر هو اللي اسس لبودية. حياتو. التاريخ اللي تولد فيه لبودا ما معروفش، ولكن جا اما ف لقرن السابع و لا السادس قبل لميلاد. لبلاصة اللي تولد فيها معروفة، هي لمدينة د لومبيني، اللي جات ف لجنوب د نيپال د دابا، و ولاّت من لمواضع لمقدسة ف لبودية، تيحجّو ليها الناس (و تقيدات ف 1997 ف اللائحة د الترات لعالمي د ليونيسكو على هاد لحساب). لعائلة ديال بودا كانو ملوك عندهم لفلوس، و كانو عايشين مزيان. ملّي كبر شويا، بدا تيخرج من لقصر و شاف باللي ماشي كلشي عايش بحالو، و باللي كاين ناس مراض و دراوش ماعندهمش. من مورا داكشي، قرر يبدل حياتو كاملا. خرج من لقصر ف مرا، خلا مراتو و ڭاع حوايجو، و بدا تيدور ف الجبال د لهيمالايا. هاد الطريقة الجديدا د لعيشا د بودا كان كيدير فيها بزاف ديال التامل، و كان لهدف ديالها هو يدوّز حياتو تيخدم فيها على لحقيقة د لوجود. تزادو معاه ناس اخرين تا هوما بغاو يعيشو بديك الشكل، و بدا تيعّلمهم، و كانو هوما اول وحدين ولاّو بوديين. بودا هو الوحيد ما بين لمؤسسين د لاديان لكبار ف لعالم اللي ما جاهش لوحي ولا لغيب، وكانت ڭاع التعليمات ديالو جايّا منو هو نيت و من التجرية ديالو.
ڭسدة (بيولوجيا)

لݣسدة (ب #تحويل ) هي لمادة ديال شي كائن حي. كيتستعمل هاد المصطلح غير للكائنات الحية اللي كتكون ف جزء واحد اولا كاملة. كاينين كائنات حية اللي كيتبدلو من خلية وحيدة ل كائنات كاملة: بحال لعفن لغروي #تحويل. بالنسبة ليهم، مصطلح "ݣسدة" كيعني مرحلة متعدد الخلايا. ستيعمالات خرى. الفرع ديال لبيولوجيا اللي كيهتم ب دراسة لݣسدات و الخصائص الهيكلية المحددة ديالها كيتسمى المورفولوجيا. لاناطومي هي فرع من لمورفولوجيا اللي كيهتم ب قلدة الݣسدة ف مستوى عالي على النسيج. لاناطومي عندها علاقة قريبة بـ علم لانسجة، اللي كيدرس قلدة لانسجة، و تاهو بـ علم لبنايق، اللي كيدرس بنية و وضيفة لبنايق الفردية، اللي منهم كيتصايبو لانسجة و لاعضاء ديال الكائن لكبير لمدروس. كاملين، لاناطومي و علم الانسجة و علم لبنايق و علم لاجنة كيمتلو لمورفولوجيا. دراسة الوضايف و لاليات ف الݣسدة هي لفيزيولوجيا.